text: Brand i gård: Emhætte kan være synder
  11 april 2019 kl. 19.38
  En landejendom brød i brand her til aften, men branden er nu kommet under kontrol. 
  Der har torsdag aften været brand i en gård i Nørre Nebel.
  Det oplyser vagtchef hos Syd- og Sønderjyllands Politi, Ivan Gohr Jensen.
  Ejendommen ligger på Lønnehedevej i Nørre Nebel og anmeldelsen kom klokken 19.28.
  - Branden har forsaget stor skade på stråtaget på gården og har også betydet, at der er sket en vandskade, siger vagtchefen.
  Stråtaget er helt brændt væk, men der var ingen mennesker eller dyr til stede, så derfor er ingen kommet til skade i forbindelse med branden, oplyser politiet.
  Der er mistanke om, at det er en emhættemotor på loftet, der har været medvirkende til, at branden er opstået.
  Politiet oplyser, at de er færdige på stedet, og branden er under kontrol.
  